لموركاب الرياضي مولاي عبد الله هو مركب متعديد الرياضات تدشن نهار 29 شهر 1، 1983. التيران كاين فجنوب غرب مدينة الرباط وقريب من لبدال دلوطوروت. هاد لموركاب كيتبع للوكالة لحضرية ديال الرباط وكيمتل معقل لفرقة ديال الجيش الملكي ولمنتخب لوطني لمغريبي. كيهز هاد التيران 53.000 متفريج ما بينها 10.000 بلاصة مغطاة. لموركاب فيه تيران ديال لكورة وقاعة مغطاة ديال 10.000 متفريج، پيسين وقاعة ديال الرياضة. هاد الصطاد هو لكبير ݣاع فلمغريب، داكشي لاش كيتلعب فيه بزاف ديال لميتشان ديال لمنتخاب لوطني. فلمجمل كيهز الصطاد 68.000 بلاصة مرقمة بلكراسة، ما بينها 30.000 مغطية، 1.500 للـVIP والشخصيات الرفيعة، 5.000 للصحافة و500 لذوي لحتياجات لخاصة. بنسبة للمرافيق ديال لإعلام، لموركاب فيه: قاعة ديال الصحافة فيها 600m² وبزاف دلغرف تكميلية. قاعة ليستيجوابات مع الدخلة فيها 30m². منطقة مخلطة فالصطاد فيها 600m². كاس لعالم للأندية فيفا 2014: المغرب التطواني 3 - 4 (ضربات لجزاء) أوكلاند سيتي، ماتش ديال التصفية نهار 10 شهر 12، 2014. وفاق سطيف 0 - 1 أوكلاند سيتي، أول ماتش فالربوع نهار 13 شهر 12، 2014. كروز أزول 3 - 1 (شوط زايد) ويسترن سيدني واندررز، تاني ماتش فالربوع نهار 13 شهر 12، 2014.